અનુરાધાનો જન્મ કેથલિક પરિવારમાં થયો હતો. પરિવાર પહેલા હિન્દુ હતો પણ તેમના દાદાએ ખ્રિસ્તિ ધર્મ અપનાવ્યો હતો. તેઓ પછાત જાતિના હતા અને તેમના દાદાના સમયમાં પછાત જાતિ સાથે ઓરમાયું વર્તન કરાતું હતું. અનુરાધાના દાદા પણ છૂત અછૂતનો શિકાર બનેલા હતા. તે સમયે પછાત જાતિના લોકોને મંદિર, સ્કૂલ વગેરેમાં પ્રવેશવા દેતા નહોતા. એટલું જ નહીં, પછાત જાતિના લોકોને ગામની બહારના વિસ્તારમાં રહેવા માટે કહેવામાં આવતું હતું. પછાત જાતિના લોકોને અછૂત માનવામાં આવતા અને તેમની સાથે મોટાભાગે દુર્વ્યવ્હાર જ કરાતો. આ બધાથી કંટાળીને અનુરાધાના દાદાએ ખ્રિસ્તિ ધર્મ અપનાવી લીધો હતો. તે સમયે મહારાષ્ટ્રના અનેક વિસ્તારોમાં ખ્રિસ્તિ મિશનરીઓ ઘણી સક્રિય હતી અને તેમાંથી એક મિશનરીના પ્રભાવમાં આવીને અનુરાધાના દાદાએ ખ્રિસ્તિ ધર્મ અપનાવી લીધો. મિશનરી દ્વારા મદદ કરાતા જ અનુરાધાના પિતા ભણી શક્યા હતા અને આગળ જતાં તેમને શિક્ષકની નોકરી પણ મળી હતી.